ທະຫານອັຟການິສຖານ ແມ່ນເປັນຜູ້ຮັບຜິດຊອບ ຕໍ່ການ ຍິງລູກຈະຫຼວດ ໃສ່ພິທີແຕ່ງງານ
​ຮອງເຈົ້າ​ແຂວງໆ Helmand ກ່າວ​ວ່າ ພວກ​ທະຫານ ໄດ້​​ຍິງ​ຈະຫຼວດຫຼາຍລູກ​ ຫຼັງຈາກໄດ້ຖືກ​ໂຈມ​ຕີ ໂດຍພວກ​ຫົວ​ຮຸນ​ແຮງ ​ໃນ​ເຂດດັ່ງກ່າວ.
ເຈົ້າໜ້າທີ່ອັຟການິສຖານ ກ່າວວ່າ ພວກທະຫານເປັນຜູ້ຮັບ ຜິດຊອບ ໃນການຍິງຈະຫຼວດໂຈມຕີ ທີ່ໄດ້ສັງຫານ 17 ຄົນ ຢູ່ທີ່ພິທີແຕ່ງງານ ໃນແຂວງ Helmand ທາງພາກໃຕ້ຂອງ ປະເທດ ຮອງເຈົ້າແຂວງໆ Helmand ທ່ານ Mohammad Jan Rasoulyar ກ່າວວ່າ ພວກທະຫານ ໄດ້ຍິງຈະຫຼວດຫຼາຍລູກ ເມື່ອຕອນແລງຂອງວັນພຸດຜ່ານມາ ຫຼັງຈາກໄດ້ຖືກໂຈມຕີ ໂດຍພວກຫົວຮຸນແຮງໃນເຂດດັ່ງກ່າວ ທ່ານກ່າວວ່າ ພວກທະຫານທີ່ເຊື່ອວ່າເປັນຜູ້ຮັບຜິດຊອບຕໍ່ ເຫດການດັ່ງກ່າວ ແມ່ນໄດ້ຖືກສົ່ງໃຫ້ສານທະຫານດຳເນີນການແລ້ວ ທ່ານ Rasoulyar ຍັງໄດ້ປັບປ່ຽນຈຳນວນຜູ້ເສຍຊີວິດໃຫ້ຫລຸດໜ້ອຍລົງ ໂດຍກ່າວວ່າ ມີ 17 ຄົນເສຍຊີວິດ ແລະ ປະມານ 50 ຄົນ ໄດ້ຮັບບາດເຈັບ ບັນດາຜູ້ເຫັນເຫດການ ໄດ້ລະບຸວ່າ ຈຳນວນຜູ້ເສຍຊີວິດ ແມ່ນມີຢູ່ 26 ຄົນ ຜູ້ເຄາະຮ້າຍສ່ວນໃຫຍ່ແລ້ວ ແມ່ນ ແມ່ຍິງ ແລະເດັນນ້ອຍ ເຫດຮ້າຍດັ່ງກ່າວ ເກີດຂຶ້ນ ໃນຂະນະທີ່ກອງທັບອັຟການິສຖານ ພວມເຂົ້າກຳຄວາມຮັບ ຜິດຊອບຮອບດ້ານ ໃນການຮັກສາຄວາມປອດໄພຂອງປະເທດ ຊຶ່ງເປັນຂີດໝາຍຂອງ ການສິ້ນສຸດພາລະກິດ ຢ່າງເປັນທາງການ ໃນການສູ້ລົບເປັນເວລາ 13 ປີ ຢູ່ໃນ ອັຟການິສຖານ ໂດຍສະຫະລັດ ແລະອົງການເນໂຕ້ ທີ່ມີເປົ້າໝາຍແນໃສ່ພວກກະບົດ Taliban ນັ້ນ